钦定古今图书集成/明伦汇编/闺媛典/第328卷 > 卖盐妇 葛逻禄迺贤
## 钦定古今图书集成/明伦汇编/闺媛典/第328卷 > 卖盐妇 葛逻禄迺贤

卖盐妇，百结青裙走风雨。雨花洒盐盐作卤，背负空
筐泪如缕。三日破铛无粟煮，老姑饥寒更愁苦。道旁
行人因问之，拭泪吞声为谁语。妾身家本住山东，夫
家名在兵籍中。荷戈崎岖戍吴越，妾亦万里来相从。
年来海上风尘起，楼船百万秋涛里。良人贾勇身先
死，白骨谁知填海水。前年大儿征饶州，饶州未复军
尚留。去年小儿攻高邮，可怜血作淮河流。一自封装
音信绝，官仓不开口粮缺。空营木落烟火稀，夜雨残
灯泣呜咽。东邻西舍夫不归，今年嫁作商人妻。绣罗
裁衣春日低，落花飞絮愁深闺。妾心如水甘贫贱，辛
苦卖盐终不厌。得钱籴米供老姑，泉下无惭见夫面。
君不见绣衣使者浙河东，采诗正欲观民风。莫弃吾
侬卖盐妇，归朝先奏明光宫。